## Pravilnik o načinu rada i zadaćama Povjerenstva za šumski reprodukcijski materijal

### NN 111/2008 (29.9.2008.), Pravilnik o načinu rada i zadaćama Povjerenstva za šumski reprodukcijski materijal

# MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

**3248**

Na temelju članka 42. stavak 4. Zakona o šumskom reprodukcijskom materijalu
(»Narodne novine« broj 140/05), ministar regionalnog razvoja, šumarstva i
vodnoga gospodarstva donosi

## PRAVILNIK

### O NAČINU RADA I ZADAĆAMA POVJERENSTVA ZA ŠUMSKI REPRODUKCIJSKI MATERIJAL

Članak 1.

Ovim Pravilnikom propisuje se način rada i zadaće Povjerenstva za šumski
reprodukcijski materijal (u daljnjem tekstu: Povjerenstvo).

Članak 2.

Povjerenstvo je stručno savjetodavno tijelo Ministarstva regionalnog razvoja,
šumarstva i vodnoga gospodarstva (u daljnjem tekstu: Ministarstvo) na području
proizvodnje i korištenja šumskoga reprodukcijskog materijala (u daljnjem tekstu:
reprodukcijski materijal).

Članak 3.

Povjerenstvo radi u radnim grupama – Radna grupa za odobravanje uvoza, Radna
grupa za izradu prijedloga propisa i Radna grupa za unaprjeđenje stručnog
razvoja – članove kojih imenuje ministar nadležan za poslove šumarstva (u
daljnjem tekstu: ministar) iz redova znanstvenih i stručnih djelatnika iz
područja šumskog sjemenarstva i rasadničarstva, te državnih službenika.

Članak 4.

Radnu grupu čine voditelj, članovi i tajnik.

Članak 5.

Voditelja, tajnika i članove radnih grupa povjerenstva (u daljnjem tekstu: Radna
grupa) imenuju se na period od 4 godine.

Članak 6.

Zadaće Radne grupe za odobravanje uvoza su davanje stručnih mišljenja i
preporuka ministru o:
– ispunjavanju uvjeta jednakovaljanosti reprodukcijskog materijala, koji nije
proizveden u Republici Hrvatskoj, prilikom njegova uvoza u Republiku Hrvatsku
– opravdanosti uvoza reprodukcijskog materijala (vrste i količina
reprodukcijskog materijala) u slučaju pomanjkanja reprodukcijskog materijala
određenih svojti i/ili križanaca u Republici Hrvatskoj, odnosno reprodukcijskog
materijala namijenjenog testiranju, istraživanju i znanstvenom radu, selekciji,
odnosno oplemenjivanju ili očuvanju šumskih genetskih izvora
– ispunjavanju uvjeta pravnih osoba za dobivanje ovlaštenja ministra za provedbu
stručnih poslova iz područja reprodukcijskog materijala.

Članak 7.

Zadaće Radne grupe za izradu prijedloga propisa su:
– izrada prijedloga nacrta novih zakonskih i podzakonskih propisa iz područja
reprodukcijskog materijala
– izrada prijedloga izmjena i dopuna važećih zakonskih propisa.

Članak 8.

Zadaće Radne grupe za unaprjeđenje stručnog razvoja su:
– praćenje stanja i predlaganje mjera za unaprjeđenje stručnog razvoja područja
reprodukcijskog materijala u Republici Hrvatskoj
– davanje mišljenja na prijedloge nacrta, te izmjena i dopuna zakonskih propisa
– davanje preporuka i mišljenja ministru u rješavanja drugih stručnih pitanja iz
područja reprodukcijskog materijala.

Članak 9.

Radne grupe se sastaju prema potrebi koju utvrđuje voditelj Radne grupe (u
daljnjem tekstu: voditelj).

Članak 10.

Voditelj saziva sjednice dostavljanjem pisanog poziva članovima Radne grupe.
Poziv se dostavlja članovima najmanje tri dana prije održavanja sjednice.
U hitnim slučajevima sjednica Radne grupe može se sazvati telefonom ili
elektroničkom poštom.

Članak 11.

Sjednice radnih grupa održavaju se, u pravilu, u Ministarstvu.
Sjednica se može iznimno održati i na drugom mjestu koje odredi voditelj.
U hitnim slučajevima voditelj može odrediti da se održi telefonska sjednica
Radne grupe povjerenstva.

Članak 12.

Sjednice radnih grupa povjerenstva zatvorene su za javnost.
Voditelj može na sjednicu Radne grupe povjerenstva pozvati bilo kojeg vanjskog
suradnika čiju prisutnost smatra potrebnom.

Članak 13.

Radne materijale za sjednice Radne grupe priprema tajnik u dogovoru s
voditeljem.
Radni materijal za sjednicu dostavlja se u pisanom obliku svim članovima radne
grupe najmanje jedan dan prije održavanja sjednice, a u hitnom slučaju
telefonske sjednice radni materijal se može dostaviti i neposredno pred
održavanje sjednice elektronskim putem.

Članak 14.

Sjednicama predsjedava voditelj, a za vrijeme njegova odsustva član Radne grupe
kojeg odredi voditelj.

Članak 15.

Sjednicu Radne grupe otvara voditelj, nakon čega traži izjašnjavanje članova o
dnevnom redu i sadržaju zapisnika s prethodne sjednice koji se na sjednici
usvaja.
Pravo na izlaganje, oduzimanje toga prava, prekid sjednice, plan rada za
sljedeću sjednicu i ostale pojedinosti vezane za rad na sjednicama određuje
voditelj.

Članak 16.

Sjednici Radne grupe mora prisustvovati najmanje polovica članova, da bi
zaključci na sjednici bili pravovaljani.
Radna grupa zaključke donosi glasovanjem, natpolovičnom većinom prisutnih
članova.
Osobe koje nisu članovi Radne grupe nemaju pravo glasa.

Članak 17.

Na svakoj sjednici vodi se skraćeni zapisnik sa zaključcima donesenim na
održanoj sjednici.
U zapisnik se unose izdvojena mišljenja članova Radne grupe, ukoliko ih ima.
O nazočnosti na sjednici vodi se evidencija, koja je prilog zapisnika.
Zapisnik i evidenciju vodi tajnik Radne grupe, a za vrijeme njegova odsustva
član Radne grupe kojega odredi voditelj.

Članak 18.

Izjave za javnost o radu na sjednicama radnih grupa može dati samo ovlaštena
osoba Ministarstva.

Članak 19.

Voditelju, tajniku i članovima Radne grupe pripada naknada za rad u iznosu koji
rješenjem o imenovanju Radne grupe određuje ministar.

Članak 20.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/88
Urbroj: 538-07-08-01
Zagreb, 12. rujna 2008.

Ministar
**Petar Čobanković**, v. r.

Pravilnik, NN 111/2008-3248
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)